**ΣΥΝΕΝΤΕΥΞΗ ΥΠΟΨΗΦΙΟΥ ΠΕΡΙΦΕΡΕΙΑΡΧΗ ΑΤΤΙΚΗΣ**

**ΚΑΙ ΕΠΙΚΕΦΑΛΗΣ ΤΟΥ ΣΥΝΔΥΑΣΜΟΥ**

**«ΑΤΤΙΚΗ ΜΠΡΟΣΤΑ»**

**ΝΙΚΟΥ ΧΑΡΔΑΛΙΑ**

**ΣΤΗΝ ΕΦΗΜΕΡΙΔΑ ΠΑΡΑΠΟΛΙΤΙΚΑ**

**ΚΑΙ ΤΟΝ ΔΗΜΟΣΙΟΓΡΑΦΟ**

**ΚΩΣΤΑ ΠΑΠΑΧΛΙΜΙΝΤΖΟ**

**Η καθημερινότητα και η ασφάλεια του πολίτη τα δύο μεγάλα μας στοιχήματα**

**Θα ήθελα να ξεκινήσουμε με τις πυρκαγιές και τις πλημμύρες, που άφησαν πίσω τους μια πολύ μεγάλη καταστροφή τον τελευταίο μήνα στη χώρα. Εσείς για μια διετία ήσασταν στο τιμόνι της πολιτικής προστασίας. Έγινε η απαραίτητη προετοιμασία; Υπήρχαν τα κατάλληλα σχέδια και ο απαιτούμενος εξοπλισμός;**

Θέλω, πρώτα απ’ όλα να εκφράσω τα συλλυπητήριά μου στις οικογένειες των θυμάτων και τη συναίσθηση των προβλημάτων που αντιμετωπίζουν οι συμπολίτες μας που είδαν τις περιουσίες τους να καταστρέφονται. Θέλω ακόμη να εκφράσω ευγνωμοσύνη στους μαχητές της πρώτης γραμμής που βρέθηκαν δίπλα στους πληγέντες.

Είναι γεγονός – και αποδεικνύεται με τραγικό τρόπο – ότι η κλιματική κρίση  τρέχει με ρυθμούς που επιβάλλουν να επιταχύνουμε το βηματισμό μας. Κανένας όμως δεν μπορεί να αμφισβητήσει τα βήματα που κάναμε τα προηγούμενα χρόνια.

Από τις  ουσιαστικά ανύπαρκτες υπηρεσίες Πολιτικής Προστασίας, σε ένα διάδρομο στην Ευαγγελιστρίας, προχωρήσαμε στη συγκρότηση μιας καλά οργανωμένης Γενικής Γραμματείας, που στη συνέχεια έγινε Υπουργείο, με σύγχρονες υποδομές και  μέσα, ενώ ταυτόχρονα στελεχώθηκε με έμπειρο προσωπικό.

Στο ίδιο εκείνο διάστημα θεσπίστηκε με το ν.4662/2020 Εθνικός Μηχανισμός Διαχείρισης Κρίσεων και Αντιμετώπισης Κινδύνων και δημιουργήθηκαν οι βάσεις ώστε οι αρμόδιες υπηρεσίες να αντιμετωπίζουν συντονισμένα  μεγάλες κρίσεις.

Με τον ίδιο νόμο – η εφαρμογή του οποίου βρίσκεται σε εξέλιξη – δόθηκε η δυνατότητα στις Περιφέρειες ή τους Δήμους να κηρύσσουν, ενόψει επαπειλούμενου κινδύνου, περιοχές σε κατάσταση έκτακτης ανάγκης για να γίνονται όσα χρειάζονται, χωρίς γραφειοκρατικές διαδικασίες.

Παράλληλα, καταρτίστηκε το πρόγραμμα «ΑΙΓΙΣ»  ύψους 1,7 δις. ευρώ για την αναβάθμιση των μέσων και των δομών  Πολιτικής Προστασίας.

Στο ίδιο διάστημα μπήκε σε λειτουργία το «112» που έκτοτε σώζει χιλιάδες ζωές.

Και βέβαια, υπήρξε πρωταγωνιστική συμμετοχή της Πολιτικής Προστασίας στην εφαρμογή των μέτρων προστασίας απέναντι στη πανδημία του κορονοϊού.

**Πάμε τώρα στα της Περιφέρειας Αττικής και να μείνουμε στο κομμάτι της πολιτικής προστασίας. Ποιο είναι το σχέδιό σας για να συμβάλλει η Περιφέρεια στην αντιπλημμυρική και αντιπυρική «θωράκιση» του Λεκανοπεδίου Αττικής;**

Η πρωτόγνωρη καταστροφή που αντιμετωπίζουμε σήμερα υπογραμμίζει σε όλους μας, Κράτος, Αυτοδιοίκηση και κοινωνία, ότι είναι επιτακτική ανάγκη  να προχωρήσουμε σε συνένωση δυνάμεων προκειμένου να αποτρέπουμε, να προλαβαίνουμε και να αντιμετωπίζουμε με τον πιο άμεσο και αποτελεσματικό τρόπο τις συνέπειες ακραίων καιρικών φαινομένων.

Σε αυτή την κατεύθυνση θέλουμε η Περιφέρεια Αττικής να είναι πρωτοπόρος. Εφόσον, λοιπόν, μας εμπιστευτούν οι πολίτες θα θέσουμε ως βασική προτεραιότητά μας την αναγκαία θωράκιση της Αττικής. Θα προχωρήσουμε στην εκπόνηση και εφαρμογή ολοκληρωμένου συστήματος, καθώς και στη λειτουργία πλήρως εξοπλισμένου και επαρκώς στελεχωμένου Περιφερειακού Κέντρου Πολιτικής Προστασίας.

Παράλληλα, θα εξασφαλίσουμε την προμήθεια σύγχρονου εξοπλισμού, τόσο για την Περιφέρεια, όσο και τους Δήμους. Ιδιαίτερη έμφαση θα δώσουμε, από την πρώτη στιγμή της θητείας μας, από την 1η Ιανουαρίου, στην ολοκλήρωση δρομολογημένων έργων και το ξεκίνημα νέων, άμεσης και μακρόπνοης αντιπυρικής και αντιπλημμυρικής προστασίας.

Σε κάθε περίπτωση θα επιδιώξουμε -και είμαι βέβαιος ότι θα πετύχουμε- τη στενή συνεργασία τόσο με τις αρμόδιες κρατικές υπηρεσίες, όσο και με τους Δήμους.

**Ένα από τα μεγαλύτερα προβλήματα διαχρονικά της Περιφέρειας Αττικής είναι η διαχείριση των απορριμμάτων. Τι είδους εγκαταστάσεις σκοπεύετε να χωροθετήσετε και που;**

Ξεκάθαρη δέσμευσή μου είναι να δοθεί λύση στο πρόβλημα των σκουπιδιών μέσα στα τρία πρώτα χρόνια της θητείας μας. Θα υπάρξει για το σκοπό αυτό ένα συνολικό, συνεκτικό σχέδιο, με σύγχρονες μεθόδους διαχείρισης. Θα δοθεί έμφαση  στην ανακύκλωση – που σήμερα είναι μόλις στο 23,1% - και τη χωριστή συλλογή βιοαποβλήτων, ενώ θα δρομολογηθούν άμεσα σημαντικές επενδύσεις στην κατασκευή και λειτουργία σύγχρονων μονάδων.

Παράλληλα, θα δώσουμε έμφαση στην ευαισθητοποίηση των πολιτών. Και βέβαια, έχοντας πάντα στο πλευρό μας τους Δήμους και τις τοπικές κοινωνίες ως σημαντικά γρανάζια στην προσπάθεια αυτή.

**Η δική σας προτεραιότητα, εφόσον εκλεγείτε Περιφερειάρχης, ποια θα είναι;**

Δύο είναι τα μεγάλα μας στοιχήματα: Η καθημερινότητα και η ασφάλεια του πολίτη. Και να είστε βέβαιος, κ. Παπαχλιμίντζο ότι θα τα κερδίσουμε.

Θα συνεργαστούμε για το σκοπό αυτό με τους Δημάρχους και θα αλλάξουμε ταχύτητα. Συγκροτώντας ένα Παρατηρητήριο, ένα Κέντρο Επιχειρήσεων  που θα υπάγεται απευθείας στον Περιφερειάρχη και θα παρακολουθεί σε καθημερινή βάση, την εξέλιξη των έργων και των δράσεων που μπαίνουν σε εφαρμογή.

Θα λειτουργεί  σαν ένα help desk των Δήμων, για να ξεκολλάμε γρήγορα από γραφειοκρατικές διαδικασίες, αρρυθμίες και παθογένειες.

Παράλληλα, θα διεκδικήσουμε και θα πετύχουμε άρση των αλληλοεπικαλύψεων και των συναρμοδιοτήτων, έτσι ώστε ένας και μόνο να είναι υπεύθυνος για κάθε ζήτημα.

**Προέρχεστε πολιτικά από τη Νέα Δημοκρατία κι έχετε λάβει το «χρίσμα» από τον Κυριάκο Μητσοτάκη για τις Περιφερειακές εκλογές. Θα μπορέσετε να διαφωνήσετε ή και να συγκρουστείτε με την Κυβέρνηση, αν κάτι τέτοιο είναι αναγκαίο;**

Στη σημερινή εποχή των αυξημένων απαιτήσεων είναι  επιτακτική ανάγκη να υπάρχει στενή συνεργασία μεταξύ Κυβέρνησης και Τοπικής Αυτοδιοίκησης.

Θα λειτουργούμε συμπληρωματικά εκεί όπου χρειάζεται και θα διεκδικούμε ό,τι είναι αναγκαίο για να ανταποκρινόμαστε  με τον καλύτερο δυνατό τρόπο στις υποχρεώσεις μας,  στις ανάγκες και τα ζητούμενα των πολιτών.

Και είμαι βέβαιος ότι θα βρίσκουμε άμεση ανταπόκριση.